
LOOME
Loome dasturiy ta'minotidan foydalanish bo'yicha
OMMAVIY OFERTA
Kuchga kirish sanasi: 2026-yil 28-iyul
Ushbu hujjat O'zbekiston Respublikasi Fuqarolik kodeksiga muvofiq ommaviy oferta hisoblanadi. Uni qabul qilgan har qanday yuridik shaxs yoki yakka tartibdagi tadbirkor bilan quyidagi shartlarda shartnoma tuzilgan deb hisoblanadi.
1. Atamalar
Ushbu Ofertada quyidagi atamalar qo'llaniladi:
Ijrochi — yakka tartibdagi tadbirkor O'rinov Shohabbos O'tkirbek o'g'li (STIR: 593282894), davlat ro'yxatidan o'tkazilganligi to'g'risidagi guvohnoma asosida ish yurituvchi, Loome dasturiy ta'minotining huquq egasi.
Buyurtmachi — Ofertani tasdiqlagan yuridik shaxs yoki yakka tartibdagi tadbirkor.
Xizmat — Loome dasturiy ta'minotidan Internet orqali (SaaS modeli) foydalanish imkoniyatini taqdim etish.
Tarif — 4-bo'limda belgilangan xizmat hajmi va narxi (Plus yoki Pro).
Hisob davri — Buyurtmachi oldindan to'lagan davr (1, 6 yoki 12 oy).
Shartli birlik (y.e.) — AQSh dollariga tenglashtirilgan hisob birligi. Barcha to'lovlar O'zbekiston Respublikasi milliy valyutasida — so'mda amalga oshiriladi.
Buyurtmachi mijozi — Buyurtmachining o'z mijozi (jismoniy shaxs), uning ma'lumotlari Buyurtmachi tomonidan tizimga kiritiladi.
Shaxsga doir ma'lumotlar — «Shaxsga doir ma'lumotlar to'g'risida»gi O'zbekiston Respublikasi Qonuni (O'RQ-547, 02.07.2019) 4-moddasida belgilangan ma'noda.
2. Oferta predmeti
2.1. Ijrochi Buyurtmachiga Loome dasturiy ta'minotidan tanlangan Tarif doirasida foydalanish huquqini (oddiy, mutlaq bo'lmagan litsenziya) taqdim etadi, Buyurtmachi esa xizmat haqini to'laydi.
2.2. Dasturiy ta'minot Buyurtmachiga o'tkazilmaydi. Loome va uning barcha intellektual mulk obyektlariga bo'lgan mutlaq huquqlar Ijrochida qoladi.
2.3. Xizmat «mavjud holatda» taqdim etiladi. Ijrochi dasturiy ta'minot Buyurtmachining barcha xususiy talablariga javob berishini kafolatlamaydi.
3. Ijrochining maqomi
3.1. Ijrochi mikromoliya tashkiloti, bank yoki kredit byurosi EMAS. Ijrochi:
kredit, qarz yoki nasiya bermaydi va moliyalashtirmaydi;
Buyurtmachi va uning mijozi o'rtasidagi shartnomaning tarafi emas;
Buyurtmachi mijozining kredit layoqati to'g'risida qaror qabul qilmaydi va tavsiya bermaydi;
Buyurtmachining nasiya faoliyati qonuniyligi, litsenziyalanishi va tartibga solish talablariga muvofiqligi uchun javobgar emas.
3.2. Loome — hisobga olish va hisob-kitob vositasi. Buyurtmachining o'z mijozlari oldidagi barcha majburiyatlari va nasiya faoliyati bilan bog'liq barcha xatarlar to'liq Buyurtmachi zimmasida qoladi.
4. Tariflar
4.1. «Plus» tarifi
Do'konni yuritish uchun to'liq tizim. Foydalanuvchi, filial va shartnoma soniga cheklov yo'q.
nasiya shartnomalari, to'lov grafigi va jarima hisobi;
mijozlar bazasi, kafillar, lidlar va ichki qora ro'yxat;
kassa, smenalar, to'lovlar, qaytarishlar va moliya;
ombor, mahsulotlar, kirim va inventarizatsiya;
ko'p filial, xodimlar va rollar tizimi, audit jurnali;
hujjat shablonlari, PDF shakllantirish, hisobotlar va tahlil.
Quyidagi integratsiyalar qo'shimcha to'lovsiz ulanadi: telefoniya, SMS-shlyuz, Telegram, ijtimoiy tarmoqlardan lid qabul qilish, to'lov tizimlari. Buyurtmachi o'z hisob yozuvidan foydalanadi va ushbu xizmatlar to'lovini bevosita provayderga to'laydi.
4.2. «Pro» tarifi
«Plus» tarifining barcha imkoniyatlari, hamda 8-bo'limda belgilangan integratsiyalarni ulash imkoniyati: kredit byurosi, shaxsni masofadan tasdiqlash va bank kartasidan avtomatik to'lov. Integratsiyalar 8.1.5-bandga muvofiq bosqichma-bosqich ishga tushiriladi va ishga tushgunga qadar tarif narxiga kiritilmaydi.
4.3. «Enterprise»
On-premise joylashtirish (Buyurtmachining o'z serverida) — ushbu Oferta bunday xizmatga TATBIQ ETILMAYDI. U alohida imzolanadigan shartnoma asosida taqdim etiladi.
4.4. Dasturiy ta'minotni takomillashtirish
Ijrochi yangi funksiyalar qo'shish va mavjudlarini yaxshilash huquqiga ega. Mavjud funksiyani olib tashlash yoki sezilarli cheklash Buyurtmachi kamida 30 kun oldin ogohlantirilgan holda amalga oshiriladi.
5. Xizmat narxi
5.1. Narxlar shartli birlikda (y.e.) belgilangan. To'lov 6-bo'limga muvofiq so'mda amalga oshiriladi.
	Hisob davri
	To'liq narx
	Bittada to'lov
	Tejamkorlik

	1 oy
	130 y.e.
	130 y.e.
	—

	6 oy
	780 y.e.
	699 y.e.
	81 y.e. · 10%

	12 oy
	1 560 y.e.
	1 299 y.e.
	261 y.e. · 17%



5.2. «Plus» va «Pro» tariflarining obuna narxi bir xil. «Pro» tarifidagi integratsiyalarni ulash uchun bir martalik to'lov 8.2-bandda belgilangan.
5.3. Chegirma butun Hisob davrini bittada oldindan to'laganda beriladi.
Narxlarga QQS kiritilmagan / kiritilgan (kerakligini belgilang).
6. To'lov tartibi
6.1. To'lov O'zbekiston Respublikasi milliy valyutasida — so'mda amalga oshiriladi. So'mdagi summa quyidagicha hisoblanadi:
Summa (so'm) = Tarif narxi (y.e.) × O'zbekiston Respublikasi Markaziy banki tomonidan hisob-faktura rasmiylashtirilgan kunga belgilangan AQSh dollari kursi.
6.2. Hisob-fakturada shartli birlikdagi summa, qo'llanilgan kurs, kurs sanasi va so'mdagi yakuniy summa ko'rsatiladi. So'mdagi summa hisob-faktura rasmiylashtirilgandan keyin o'zgarmaydi — kurs keyinchalik o'zgargan taqdirda ham.
6.3. To'lov oldindan, tanlangan Hisob davri uchun to'liq amalga oshiriladi.
6.4. To'lov muddati — hisob-faktura rasmiylashtirilgan kundan 7 (yetti) kalendar kun.
6.5. Xizmat to'lov Ijrochining hisob raqamiga tushgan kundan taqdim etiladi.
6.6. Oldindan to'langan summa
6.6.1. Oldindan to'langan Hisob davri uchun to'lov qaytarilmaydi.
6.6.2. Buyurtmachi shartnomani muddatidan oldin bekor qilgan taqdirda Xizmat to'langan Hisob davri oxirigacha taqdim etiladi. To'langan summaning ishlatilmagan qismi qaytarilmaydi va boshqa davrga o'tkazilmaydi.
7. Sinov muddati va to'lov kechiktirilganda
7.1. Sinov muddati
7.1.1. Buyurtmachiga 30 (o'ttiz) kalendar kun davomida bepul sinov muddati taqdim etiladi. U Ijrochi tomonidan Buyurtmachining hujjatlari tekshirilib, hisob faollashtirilgan kundan boshlanadi.
7.1.2. Sinov muddatida to'lov majburiyati yuzaga kelmaydi. Muddat tugagach Buyurtmachi to'lov qilmasa, Xizmatga kirish to'xtatib turiladi; ma'lumotlar 90 (to'qson) kun saqlanadi.
7.2. To'lov kechiktirilganda
	Muddat
	Holat
	Oqibat

	1–3 kun
	Ogohlantirish
	Xizmat to'liq ishlaydi, eslatma yuboriladi

	4–10 kun
	Qarzdorlik
	Xizmat ishlaydi, takroriy eslatma

	10 kundan ortiq
	To'xtatib turish
	Xizmatga kirish yopiladi



7.2.1. Xizmat to'xtatib turilganda Buyurtmachining ma'lumotlari o'chirilmaydi va 90 (to'qson) kun davomida saqlanadi. Qarz to'langach kirish tiklanadi.
7.2.2. 90 kun o'tgach qarz to'lanmasa, Ijrochi shartnomani bekor qilish va ma'lumotlarni o'chirish huquqiga ega. Bu haqda Buyurtmachi kamida 15 kun oldin ogohlantiriladi.
8. «Pro» tarifi integratsiyalari
8.1. Umumiy shartlar
8.1.1. Kredit byurosi, shaxsni tasdiqlash tizimi, qurilma identifikatori xizmati va to'lov tashkiloti bilan shartnomani Buyurtmachi mustaqil ravishda tuzadi. Ijrochi bunday shartnomalarning tarafi emas.
8.1.2. Ijrochi mikromoliya tashkiloti emas va kredit byurolari bilan bevosita ishlash huquqiga ega emas. Shu sababli tegishli shartnoma faqat Buyurtmachi nomiga rasmiylashtiriladi.
8.1.3. Ijrochining xizmati quyidagilardan iborat: hujjatlar to'plamini tayyorlashda ko'maklashish, texnik ulanish va sozlash, sinovdan o'tkazish, natijalarni Loome interfeysida ko'rsatish.
8.1.4. So'rovlar uchun to'lovni Buyurtmachi bevosita tegishli xizmat ko'rsatuvchiga to'laydi. Ijrochi bu to'lovlarda vositachi emas.
8.1.5. Ushbu bo'limda ko'rsatilgan integratsiyalar bosqichma-bosqich ishga tushiriladi va tegishli davlat organlari hamda xizmat ko'rsatuvchilar bilan shartnoma rasmiylashtirilgandan so'ng ishlay boshlaydi. Integratsiya texnik ulanish yakunlangunga qadar mavjud hisoblanmaydi, uning narxi obuna to'loviga kiritilmaydi va Ijrochi ishga tushish sanasi bo'yicha kafolat bermaydi.
8.2. Ulash to'lovi
8.2.1. «Pro» tarifi doirasida quyidagi uchta integratsiyani ulash ko'zda tutilgan (8.1.5-bandga muvofiq, har biri ishga tushirilishiga qarab):
kredit byurosi — kredit tarixi bo'yicha so'rov (sud ijrosi va aliment bo'yicha ma'lumot shu so'rov tarkibiga kiradi);
shaxsni masofadan tasdiqlash;
bank kartasidan avtomatik to'lov yechish.
8.2.2. Uchala integratsiyani ulash uchun bir martalik to'lov — 1 000 (bir ming) y.e. To'lov paket uchun jami olinadi va integratsiyalar soniga qarab o'zgarmaydi. To'lov faqat ulash ishlari amalda boshlanadigan integratsiyalar uchun undiriladi.
8.2.3. Ulash to'lovi ulash ishlari boshlangandan so'ng qaytarilmaydi — jumladan Buyurtmachi tashqi xizmat bilan shartnoma tuza olmagan taqdirda ham. U obuna to'loviga kirmaydi va undan alohida to'lanadi.
8.3. Avtomatlashtirilgan qarorlar
8.3.1. Tizim taqdim etadigan tekshiruv natijalari, ballar va ko'rsatkichlar axborot xarakteriga ega. Nasiya berish yoki bermaslik to'g'risidagi qarorni faqat Buyurtmachi qabul qiladi.
8.3.2. «Shaxsga doir ma'lumotlar to'g'risida»gi Qonunning 24-moddasiga muvofiq, jismoniy shaxs o'z huquqlariga daxldor yuridik oqibat keltirib chiqaradigan qarorga faqat avtomatlashtirilgan ishlov berish asosida duchor etilmaslik huquqiga ega. Buyurtmachi ushbu talabga rioya qilish majburiyatini o'z zimmasiga oladi.
8.3.3. Buyurtmachi o'z mijozidan tekshiruv o'tkazish uchun qonun talab qilgan roziligini olishi shart.
8.4. Operator tarmog'ida qurilmani cheklash (rejada)
8.4.1. Ushbu xizmat hozircha mavjud emas. U aloqa operatorlari va vakolatli tashkilot bilan shartnoma rasmiylashtirilgandan so'ng ishga tushiriladi. Xizmat ishga tushgunga qadar u obuna to'loviga ham, 8.2.2-bandda ko'rsatilgan ulash to'loviga ham kiritilmaydi, va Ijrochi uning ishga tushish sanasi bo'yicha kafolat bermaydi.
8.4.2. Xizmat ishga tushgan taqdirda qurilma identifikatorini ro'yxatga kiritish faqat Buyurtmachi mijozining oldindan olingan yozma roziligi asosida amalga oshiriladi. Rozilik shartlari, ro'yxatga kiritish asoslari va uni bekor qilish tartibi Buyurtmachi va uning mijozi o'rtasidagi shartnomada belgilanadi; qonuniyligi va oqibatlari uchun javobgarlik to'liq Buyurtmachi zimmasida.
8.4.3. Ushbu bo'lim 8.7-bandda tavsiflangan qurilmani boshqarish profilidan (MDM) farq qiladi: MDM qurilmaning o'zida ishlaydi va aloqa operatori tarmog'iga ta'sir qilmaydi.
8.5. Bank kartasidan avtomatik to'lov
8.5.1. Avtomatik to'lov Buyurtmachi mijozining to'lov tashkiloti qoidalariga muvofiq rasmiylashtirilgan roziligi asosida amalga oshiriladi.
8.5.2. To'lov tashkiloti bilan shartnomani Buyurtmachi o'z nomiga tuzadi. Karta ma'lumotlari to'lov tashkilotida saqlanadi — Ijrochi ularni qabul qilmaydi va saqlamaydi.
8.5.3. Ijrochi to'lovni amalga oshiruvchi tomon emas. Uning vazifasi — to'lov tashkilotiga so'rov yuborish va natijani tizimda aks ettirish. To'lov o'tmagan taqdirda qarzni undirish Buyurtmachining zimmasida qoladi.
8.6. Cheklovlar
8.6.1. Ijrochi tashqi xizmatning mavjudligi, uzluksiz ishlashi, javob berish tezligi, ma'lumotlarining to'g'riligi va to'liqligi uchun javobgar emas.
8.6.2. Tashqi xizmat o'z tariflarini yoki texnik shartlarini o'zgartirgan taqdirda, Ijrochi integratsiyani moslashtirish bo'yicha ishlarni alohida kelishuv asosida bajaradi.
8.6.3. Tashqi xizmat Buyurtmachi bilan shartnomani bekor qilgan taqdirda tegishli integratsiya ishlamay qoladi. Bu holat Ijrochining majburiyatlarini buzish hisoblanmaydi.
8.7. Qurilmani boshqarish profili (MDM)
8.7.1. Tizim Buyurtmachiga nasiyaga sotilgan mobil qurilmaga qurilmani boshqarish profilini (MDM) o'rnatish va u orqali qurilmadan foydalanishni vaqtincha cheklash imkonini beradi.
8.7.2. Rollar. Qurilma Buyurtmachiga tegishli bo'ladi va uni Buyurtmachi o'z tashkiloti nomidan ro'yxatga oladi. Ijrochi qurilmani sotmaydi, sotib olmaydi va unga egalik qilmaydi; uning vazifasi — dasturiy vositani taqdim etish.
8.7.3. Rozilik. Profil faqat Buyurtmachi mijozining oldindan olingan yozma roziligi asosida o'rnatiladi. Rozilikni olish va uni hujjatlashtirish Buyurtmachi zimmasida.
8.7.4. Cheklov chegaralari. Cheklangan holatda qurilmada favqulodda xizmatlarga qo'ng'iroq qilish imkoniyati saqlanadi. Profil mijozning shaxsiy yozishmalari, qo'ng'iroqlari, fotosuratlari va boshqa shaxsiy kontentiga kirish imkonini bermaydi; mijozning ma'lumotlari o'chirilmaydi.
8.7.5. Bekor qilinishi. Qarz to'liq to'langanda cheklov avtomatik ravishda bekor qilinadi. Profilning o'zini qurilmadan olib tashlash Buyurtmachi tomonidan, uning o'z mijozi bilan tuzgan shartnomasiga muvofiq amalga oshiriladi.
8.7.6. Ushbu bo'lim operator tarmog'ida qurilmani cheklashga (8.4-band) taalluqli emas — MDM qurilmaning o'zida ishlaydi va aloqa operatori tarmog'iga ta'sir qilmaydi.
9. Shaxsga doir ma'lumotlar
9.1. Tomonlar «Shaxsga doir ma'lumotlar to'g'risida»gi O'zbekiston Respublikasi Qonuni (O'RQ-547, 02.07.2019; O'RQ-1125, 26.03.2026 kiritilgan o'zgartirishlar bilan) talablariga rioya qiladi.
9.2. Rollar taqsimoti
9.2.1. Buyurtmachi o'z mijozlarining shaxsga doir ma'lumotlari bazasining mulkdori hisoblanadi. Ijrochi ushbu ma'lumotlarga Buyurtmachining topshirig'iga binoan ishlov beruvchi operator sifatida ish yuritadi.
9.2.2. Ijrochi Buyurtmachi mijozlarining ma'lumotlarini faqat Xizmat ko'rsatish maqsadida qayta ishlaydi, o'z maqsadlarida ishlatmaydi, uchinchi shaxslarga sotmaydi va tarqatmaydi.
9.3. Buyurtmachining majburiyatlari
o'z mijozlaridan shaxsga doir ma'lumotlarga ishlov berish uchun qonun talab qilgan shaklda rozilik olish (21-modda);
mijozlarni ma'lumotlar bazasiga kiritilishi, ishlov berish maqsadlari va ularning huquqlari to'g'risida xabardor qilish (23-modda);
tizimga faqat o'z faoliyati uchun zarur va yetarli hajmdagi ma'lumotlarni kiritish (19-modda);
xodimlarga faqat ish majburiyatlari doirasida kirish huquqini berish va rollarni to'g'ri sozlash.
Ushbu majburiyatlar bajarilmaganligi natijasida yuzaga kelgan oqibatlar uchun javobgarlik Buyurtmachi zimmasida.
9.4. Ijrochining majburiyatlari
ma'lumotlarni himoya qilish bo'yicha huquqiy, tashkiliy va texnik choralarni ko'rish (27-modda), jumladan: shaxsni tasdiqlovchi ma'lumotlarni shifrlangan holda saqlash, kirish nazorati, harakatlar jurnalini yuritish;
maxfiylikni ta'minlash (28-modda);
ma'lumotlar bazasini Shaxsga doir ma'lumotlar bazalarining davlat reyestrida ro'yxatdan o'tkazish (20-modda);
ma'lumotlarga ishlov berish va ularni himoya qilish uchun mas'ul shaxsni belgilash (31-modda);
ma'lumotlar xavfsizligi buzilgani aniqlangan taqdirda Buyurtmachini 72 (yetmish ikki) soat ichida xabardor qilish.
9.5. Ma'lumotlarni saqlash
9.5.1. Ijrochi 9.4-bandda ko'rsatilgan himoya choralarini ko'radi. Ma'lumotlar Qonunning O'RQ-1125-sonli o'zgartirishlariga muvofiq, O'zbekiston Respublikasi Vazirlar Mahkamasi tasdiqlagan yetarli himoya darajasi ta'minlanadigan davlatlar ro'yxatiga kiritilgan davlat hududidagi serverlarda saqlanadi.
9.5.2. Biometrik va genetik ma'lumotlar, shuningdek qonunchilikda O'zbekiston Respublikasi hududida saqlanishi belgilangan boshqa toifadagi ma'lumotlar O'zbekiston Respublikasi hududida saqlanadi.
9.5.3. Zaxira nusxa olish tartibi va davriyligi Buyurtmachi bilan alohida kelishiladi.
9.5.4. Shartnoma tugagandan so'ng Buyurtmachi 30 kun ichida o'z ma'lumotlarini eksport qilib olish huquqiga ega. 90 kundan so'ng Ijrochi ma'lumotlarni o'chiradi (17-modda), qonun hujjatlarida saqlash majburiyati belgilangan hollardan tashqari.
10. Javobgarlik
10.1. Ijrochining javobgarligi Buyurtmachi tomonidan so'nggi 3 (uch) oy ichida to'langan xizmat haqi summasi bilan cheklanadi.
10.2. Ijrochi quyidagilar uchun javobgar emas:
Buyurtmachining nasiya berish qarorlari va ulardan kelib chiqadigan zararlar (qaytarilmagan qarz, jarima, sud xarajatlari);
Buyurtmachi mijozlarining da'volari;
Buyurtmachi tizimga kiritgan ma'lumotlarning to'g'riligi;
Buyurtmachi xodimlarining harakatlari, jumladan kirish ma'lumotlarini oshkor qilish;
uchinchi tomon xizmatlarining ishdan chiqishi (aloqa operatorlari, to'lov tizimlari, Internet-provayder, davlat axborot tizimlari);
bilvosita zarar, boy berilgan foyda, obro'ga yetkazilgan zarar.
10.3. Buyurtmachi o'z faoliyatining qonuniyligi, jumladan nasiya savdosini tartibga soluvchi talablarga rioya qilish uchun to'liq javobgar.
11. Xizmatning mavjudligi
11.1. Ijrochi Xizmatning uzluksiz ishlashi uchun oqilona chora-tadbirlarni ko'radi.
11.2. Rejalashtirilgan texnik ishlar kamida 24 soat oldin xabar berilgan holda o'tkaziladi.
11.3. «Plus» va «Pro» tariflari uchun kafolatlangan ishlash vaqti (SLA) belgilanmaydi. SLA faqat «Enterprise» shartnomasida alohida kelishiladi.
12. Shartnoma tuzish, amal qilish muddati va bekor qilish
12.1. Oferta quyidagi harakatlardan biri bilan tasdiqlangan deb hisoblanadi: (a) tizimda ro'yxatdan o'tish va birinchi kirish; yoki (b) hisob-fakturani to'lash.
12.2. Oferta tasdiqlangan paytdan boshlab u yozma shaklda tuzilgan shartnomaga tenglashtiriladi va to'langan Hisob davri oxirigacha amal qiladi. Keyingi Hisob davri uchun to'lov amalga oshirilsa, shartnoma avtomatik uzaytiriladi.
12.3. Buyurtmachi istalgan vaqtda shartnomani bekor qilish huquqiga ega. Bunda 6.6-band qo'llaniladi.
12.4. Ijrochi shartnomani bir tomonlama bekor qilish huquqiga ega: (a) 7.2.2-bandda ko'rsatilgan holatda; (b) Buyurtmachi dasturiy ta'minotdan noqonuniy maqsadlarda foydalangan taqdirda; (c) Buyurtmachi 9-bo'lim majburiyatlarini qo'pol ravishda buzgan taqdirda.
12.5. Ijrochi Ofertaga o'zgartirish kiritish huquqiga ega. O'zgartirishlar loome.uz saytida e'lon qilinadi va e'lon qilingan kundan 10 (o'n) kalendar kun o'tgach kuchga kiradi. Narx o'zgarishi joriy oldindan to'langan Hisob davriga tatbiq etilmaydi.
13. Yakuniy qoidalar
13.1. Yengib bo'lmaydigan kuch (force majeure) holatlarida tomonlar javobgarlikdan ozod qilinadi. Bunday holat 60 kundan ortiq davom etsa, har bir tomon shartnomani bekor qilish huquqiga ega.
13.2. Nizolar muzokaralar yo'li bilan hal qilinadi. Da'vo xati 15 (o'n besh) kun ichida ko'rib chiqiladi. Kelishuvga erishilmasa, nizo O'zbekiston Respublikasi qonunchiligiga muvofiq tegishli sudda ko'rib chiqiladi.
13.3. Ushbu Ofertaga O'zbekiston Respublikasi qonunchiligi qo'llaniladi.
13.4. Ofertaning amaldagi tahriri loome.uz saytida doimiy joylashtiriladi. Buyurtmachi istalgan vaqtda u bilan tanishishi va nusxasini yuklab olishi mumkin.
13.5. Ofertaning boshqa tillardagi matnlari axborot uchun taqdim etiladi. Nizo yuzaga kelganda o'zbek tilidagi matn ustuvor hisoblanadi.
13.6. Tomonlar o'rtasidagi yozishmalar elektron pochta orqali amalga oshiriladi va yozma shakl talabiga muvofiq deb hisoblanadi.
13.7. Buyurtmachi Ofertani tasdiqlash bilan uning barcha shartlari bilan to'liq tanishganini, ularni tushunganini va so'zsiz qabul qilganini tasdiqlaydi.
14. Ijrochining rekvizitlari va aloqa

